section_heading: Od 1755. do 1800. godine
paragraph_text: Barun Vinko Knežević je rođen u staroj hrvatskoj plemićkoj obitelji dana 30. studenoga 1755. u Gračacu. Otac mu je bio habsburški general Martin barun Knežević, a majka Uršula Knežević rođ. Vukasović. Bio je njihovo najmlađe dijete i odrastao je uz petoricu braće i dvije sestre. Školovao se u Rijeci i Gorici, a u 17. godini života stupio je u "Kraljevsku ugarsku plemićku tjelesnu gardu". Nakon tri godine službe i školovanja na carskome dvoru u Beču, premješten je s činom leutnant-a (poručnika) u "56. linijsku pješačku pukovniju". Tri godine poslije, 1778., promaknut je u čin oberleutnant-a (natporučnika) i premješten u "Husarsku pukovniju Graf Wurmser", gdje je stekao čin hauptmann-a (satnika) i zapovjednika eskadrona. U Austrijsko-turskom ratu (1787. – 1791.) barun Knežević se s činom major-a (bojnika) nalazio u dobrovoljačkom korpusu baruna Josipa Filipa Vukasovića, s kojim se istaknuo pri opsadi Cetina 1789. godine.